CELEX: 52020PC0001
Language: mt
Date: 2020-01-07
Title: Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles

IL-KUMMISSJONI EWROPEA
            Brussell, 7.1.2020
            COM(2020) 1 final
            2020/0001(NLE)
            Proposta għal
            REGOLAMENT TAL-KUNSILL
            dwar l-allokazzjoni tal-opportunitajiet tas-sajd skont il-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Abbażi tad-direttivi rilevanti tan-negozjar
                     1
                  , il-Kummissjoni nnegozjat mal-Gvern tar-Repubblika tas-Seychelles (minn hawn ’il quddiem imsejħa “is-Seychelles”) bil-ħsieb li tikkonkludi Ftehim ġdid ta’ Sħubija dwar is-Sajd Sostenibbli u Protokoll ta’ Implimentazzjoni tiegħu ma’ dan il-pajjiż f’isem l-Unjoni Ewropea. Fi tmiem dawn in-negozjati, fit-22 ta’ Ottubru 2019 in-negozjaturi inizjalaw Ftehim u Protokoll (għall-2020 sal-2026). Il-Ftehim il-ġdid iħassar il-Ftehim eżistenti u joħodlu postu, u jkopri perjodu ta’ sitt snin mid-data tal-applikazzjoni provviżorja tiegħu stabbilita fl-Artikolu 15, jiġifieri mid-data meta l-Partijiet jiffirmawh, u jiġġedded b’mod taċitu. Il-Protokoll il-ġdid ikopri perjodu ta’ sitt snin mid-data tal-applikazzjoni provviżorja stabbilita fl-Artikolu 15, jiġifieri mid-data meta ż-żewġ Partijiet jiffirmawh. 
               
            
            
               Il-Protokoll il-ġdid jipprevedi opportunitajiet tas-sajd fil-kategoriji li ġejjin:
            
            
               -
                     40 bastiment tas-sajd għat-tonn bit-tartaruni tal-borża;
            
            
               -
                     tmien bastimenti tas-sajd bil-konz tal-wiċċ;
            
            
               -
                     bastimenti ta’ appoġġ skont ir-riżoluzzjonijiet rilevanti tal-Kummissjoni dwar it-Tonn tal-Oċean tal-Indja.
            
            
               
                  Jenħtieġ li jiġi stabbilit il-metodu għall-allokazzjoni tal-opportunitajiet tas-sajd fost l-Istati Membri.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               L-għan ewlieni tal-Ftehim il-ġdid huwa li jipprovdi qafas aġġornat li jqis il-prijoritajiet tal-Politika Komuni tas-Sajd riveduta
                  2
                u tad-dimensjoni esterna tagħha ħalli titkompla s-sħubija strateġika bejn l-Unjoni Ewropea u r-Repubblika tas-Seychelles fil-qasam tas-sajd u ħalli din tissaħħaħ.
            
            
               Il-Protokoll għandu l-għan li lill-bastimenti tal-Unjoni Ewropea jagħtihom opportunitajiet tas-sajd fiż-żona tas-sajd tas-Seychelles skont l-aqwa parir xjentifiku disponibbli u skont ir-rakkomandazzjonijiet u r-riżoluzzjonijiet tal-Kummissjoni dwar it-Tonn tal-Oċean tal-Indja, fil-limiti tal-kwantità żejda disponibbli. Fost l-oħrajn, il-Kummissjoni sejset il-pożizzjoni tagħha fuq ir-riżultati ta’ evalwazzjoni tal-Ftehim u tal-Protokoll ta’ qabel (li kien hemm għall-2014 sal-2020) u fuq ir-riżultati ta’ valutazzjoni li tħares lejn il-ġejjieni dwar jekk għandhomx jiġu konklużi Ftehim u Protokoll ġodda. Dawn it-tnejn saru minn esperti esterni. L-għan huwa wkoll li tissaħħaħ il-kooperazzjoni bejn l-Unjoni Ewropea u r-Repubblika tas-Seychelles ħalli jiġu promossi politika tas-sajd sostenibbli u użu responsabbli tar-riżorsi tas-sajd fiż-żona tas-sajd tas-Seychelles u fl-Oċean Indjan, fl-interess taż-żewġ partijiet. Barra minn hekk, din il-kooperazzjoni se tikkontribwixxi wkoll biex jiġu promossi kundizzjonijiet deċenti tax-xogħol fl-attivitajiet tas-sajd.
            
            
               •Konsistenza ma’ politiki oħra tal-Unjoni
            
            
               In-negozjar ta’ Ftehim ġdid ta’ sħubija fis-settur tas-sajd mas-Seychelles jidħol fil-qafas tal-azzjoni esterna tal-Unjoni mal-pajjiżi Afrikani, tal-Karibew u tal-Paċifiku (imsejħin “il-pajjiżi AKP”) u jqis, b’mod partikulari, l-għanijiet tal-Unjoni fil-qasam tal-ħarsien tal-prinċipji demokratiċi u tad-drittijiet tal-bniedem. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika hija l-Artikolu 43(3) tat-Trattat dwar il-Funzjonament tal-Unjoni Ewropea, li jistabbilixxi li l-Kunsill, fuq proposta tal-Kummissjoni, għandu jadotta l-miżuri dwar l-allokazzjoni tal-opportunitajiet tas-sajd.
            
            
               •Sussidjarjetà (għall-kompetenza mhux esklużiva) 
            
            
               Il-proposta tidħol fl-ambitu tal-kompetenza esklużiva tal-Unjoni Ewropea. 
            
         
         
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Il-partijiet ikkonċernati ġew ikkonsultati waqt l-evalwazzjonijiet ex post u ex ante dwar Ftehim ta’ Sħubija dwar is-Sajd Sostenibbli u Protokoll ta’ Implimentazzjoni potenzjali ġodda bejn l-Unjoni u s-Seychelles. Saru konsultazzjonijiet ukoll mal-esperti mill-Istati Membri u mis-settur waqt laqgħat tekniċi. Minn dawn il-konsultazzjonijiet ħareġ li huwa fl-interess tal-Unjoni u tas-Seychelles li jikkonkludu Ftehim ta’ Sħubija dwar is-Sajd Sostenibbli u Protokoll ta’ Implimentazzjoni ġodda bejniethom.
               
            
            
               •Konsultazzjonijiet mal-partijiet ikkonċernati
            
            
               
                  Bħala parti mill-evalwazzjoni ġew ikkonsultati l-Istati Membri, ir-rappreżentanti tal-industrija, l-organizzazzjonijiet internazzjonali tas-soċjetà ċivili, u l-amministrazzjoni tas-sajd u s-soċjetà ċivili tas-Seychelles. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal, b’mod partikulari waqt il-laqgħa tiegħu tas-27 ta’ Marzu 2019.
               
            
            
               •Ġbir u użu tal-għarfien espert
            
            
               Il-Kummissjoni qabbdet konsulent indipendenti jagħmel l-evalwazzjonijiet ex post u ex ante, skont id-dispożizzjonijiet tal-Artikolu 31(10) tar-Regolament li jistabbilixxi l-politika komuni tas-sajd. 
            
            
               4.IMPLIKAZZJONIJIET BAĠITARJI
            
            
               L-abbozz tar-Regolament ma għandu l-ebda impatt fuq il-baġit tal-Unjoni.
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Din il-proċedura qed tinbeda b’mod parallel mal-proċeduri marbutin mad-Deċiżjoni tal-Kunsill dwar l-iffirmar, f’isem l-Unjoni, u l-applikazzjoni provviżorja tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles u tal-Protokoll ta’ Implimentazzjoni tiegħu, kif ukoll ma’ dawk marbutin mad-Deċiżjoni tal-Kunsill dwar il-konklużjoni tagħhom. Dan ir-Regolament għandu japplika ladarba jkunu jistgħu jibdew isiru l-attivitajiet tas-sajd skont il-Ftehim, jiġifieri mid-data tal-applikazzjoni provviżorja tal-Protokoll. 
            
            
               2020/0001 (NLE)
            
            
               Proposta għal
            
            
               REGOLAMENT TAL-KUNSILL
            
            
               dwar l-allokazzjoni tal-opportunitajiet tas-sajd skont il-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 43(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
         
         
            
               (1)Il-Kummissjoni nnegozjat Ftehim ġdid ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles (minn hawn ’il quddiem imsejjaħ “il-Ftehim ta’ Sħubija”) f’isem l-Unjoni Ewropea, kif ukoll Protokoll ġdid ta’ Implimentazzjoni tal-Ftehim ta’ Sħubija (minn hawn ’il quddiem imsejjaħ “il-Protokoll”).
            
            
               (2)Il-Ftehim ta’ Sħubija u l-Protokoll ġew inizjalati fi tmiem dawn in-negozjati, fit-22 ta’ Ottubru 2019.
            
            
               (3)Il-Ftehim ta’ Sħubija jħassar il-Ftehim attwali ta’ Sħubija fis-settur tas-sajd bejn l-Unjoni Ewropea u s-Seychelles li daħal fis-seħħ fit-2 ta’ Novembru 2007.
            
            
               (4)Il-Ftehim il-ġdid ta’ Sħubija u l-Protokoll tiegħu ġew iffirmati fil-[daħħal id-data meta ġew iffirmati] skont id-Deċiżjoni tal-Kunsill (UE) 2019/...
                  3
               , dejjem jekk dawn jiġu konklużi f’data iktar tard.  
            
            
               (5)Jenħtieġ li l-opportunitajiet tas-sajd previsti fil-Protokoll jiġu allokati fost l-Istati Membri għall-perjodu kollu tal-applikazzjoni tal-Protokoll.
            
            
               (6)L-urġenza ta’ dawn il-miżuri hija marbuta mal-importanza ekonomika tal-attivitajiet tas-sajd tal-Unjoni fiż-żona tas-sajd tas-Seychelles u mal-ħtieġa li titnaqqas kemm jista’ jkun l-interruzzjoni ta’ dawn l-attivitajiet.  
            
            
               (7)Il-Protokoll se jibda japplika b’mod provviżorju mid-data tal-iffirmar tiegħu sabiex ikunu jistgħu jitkomplew l-attivitajiet tas-sajd tal-bastimenti tal-Unjoni. Għalhekk jenħtieġ li dan ir-Regolament jibda japplika mill-istess data,
            
            
               ADOTTA DAN IR-REGOLAMENT:
            
            
               Artikolu 1
            
            
               L-opportunitajiet tas-sajd stabbiliti skont il-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Seychelles (minn hawn ’il quddiem imsejjaħ “il-Protokoll”) għandhom jitqassmu fost l-Istati Membri kif ġej:
            
            
               (a)il-bastimenti tas-sajd għat-tonn bit-tartaruni tal-borża:
            
            
               Spanja:
                     
                     [22]
                     bastiment;
            
            
                            Franza:
                     
                     [16-il]
                     bastiment;
            
            
                            l-Italja: 
                     
                     [żewġ]
                     bastimenti;
            
            
               (b)il-bastimenti tas-sajd bil-konz tal-wiċċ:
            
            
               Spanja:
                     
                     [żewġ]
                     bastimenti;
            
            
                            Franza:
                     
                     [erba’]
                     bastimenti;
            
            
               il-Portugall:
                     
                     [żewġ]
                     bastimenti.
            
            
               Artikolu 2
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
         
         
            
               Huwa għandu jibda japplika mid-data tal-iffirmar tal-Protokoll. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Li ġew adottati fil-15 ta’ Lulju 2019 waqt il-laqgħa tal-Kunsill għall-Agrikoltura u s-Sajd.
               
               
                  
                     (2)
                  
                        ĠU L 354, 28.12.2013, p. 22.
               
               
                  
                     (3)
                  
                        Id-Deċiżjoni tal-Kunsill (UE) 2019/... tal-… 2019 dwar … (ĠU C , , p. ).